還丹口訣
作者：軒轅集
朝代：唐

paragraphs: 世上喧喧車馬人，紅顏綠鬢不長春。
藥術相傳萬甲子，學者茫茫尋不真。
尋不真，莫生嗔，蓋爲黃芽不得真。
鉛是鉛，汞是汞，世上之人總錯用。
草黃芽，木黃芽，世上聞說也亂誇。
自古口傳不形紙，燒者徒勞盡破家。
堪分付，遞相傳，固濟元來此道門。
妄傳非人遭殃禍，父子麤疎不合言。
黑服硫黃燒不煙，餌之中壽幾千年。
更加金室乾坤內，脫世浮空得飛仙。
（《大還丹照鑑》）。